b'\n_START_ARTICLE_\nNorssalmen silta\n_START_SECTION_\nKatusillan rakentaminen\n_START_PARAGRAPH_\nAjoneuvoliikenteen silta rakennettiin ensin kiireellisemp\xc3\xa4n\xc3\xa4, syyn\xc3\xa4 oli se, ett\xc3\xa4 Mussalon h\xc3\xb6yryvoimalaitoksesta oli tarkoitus johtaa kaukol\xc3\xa4mp\xc3\xb6\xc3\xa4 Kotkaan marraskuusta 1983 alkaen ja edullisin reittivaihtoehto kaukol\xc3\xa4mp\xc3\xb6putkille oli rakennettavan sillan kautta. Aikataulusyist\xc3\xa4 sillan rakentaminen oli jaettu useaan urakkaan. Ensimm\xc3\xa4inen urakkasopimus solmittiin marraskuussa 1982. Ty\xc3\xb6 k\xc3\xa4sitti sillan kolme v\xc3\xa4litukea, jotka valettiin ter\xc3\xa4sbetonipaaluilla tuettujen peruslaattojen varaan syv\xc3\xa4\xc3\xa4n veteen. V\xc3\xa4litukien perusmuurin alin osa on valettu vedenalaisena valuna. Vesirajassa on suojana ruostumattomasta ter\xc3\xa4ksest\xc3\xa4 tehty levy. Urakoitsijana oli Vesi-Pekka Oy._NEWLINE_Sillan p\xc3\xa4\xc3\xa4llysrakenne on toteutettu niin kutsutulla vaihesiirtomenetelm\xc3\xa4ll\xc3\xa4. Valuosat tehtiin Kotkansaaren puolella. Silta muodostuu yhdest\xc3\xa4toista osasta, joista sillan p\xc3\xa4ihin tulleet osat ovat pituudeltaan 11,8 metri\xc3\xa4 ja muut yhdeks\xc3\xa4n osaa 22,5 metri\xc3\xa4 pitki\xc3\xa4. Osien leveys on 13 metri\xc3\xa4 ja korkeus 2,9 metri\xc3\xa4. Siltaosat ty\xc3\xb6nnettiin paikoilleen noin 25 senttimetrin pituisin siirroin. Siirtovaihe alkoi 2. toukokuuta 1983 ja kesti tasan kolme kuukautta. Sillan kotelorakenteeseen asennettiin siirtoty\xc3\xb6n yhteydess\xc3\xa4 kaksi halkaisijaltaan 60-senttist\xc3\xa4 kaukol\xc3\xa4mp\xc3\xb6putkea. Kaukol\xc3\xa4mp\xc3\xb6putkien osalta ty\xc3\xb6 oli valmis elokuun 1983 lopulla. Sen j\xc3\xa4lkeen vaihdettiin siirtovaiheessa k\xc3\xa4ytetyt laakerit lopullisiin, valettiin sillan reunapalkit, kiinnitettiin kaiteet ja tehtiin muut viimeistelyty\xc3\xb6t. Silta voitiin avata kevyelle liikenteelle joulukuussa 1983 ja ajoneuvoliikenteelle vuonna 1985. Sillan p\xc3\xa4\xc3\xa4llysrakenteen urakoi Pohjansepot Oy, siirtoty\xc3\xb6n ja j\xc3\xa4nnitt\xc3\xa4misen aliurakoitsija oli Prestressing Oy.\n_START_SECTION_\nRautatiesilta\n_START_PARAGRAPH_\nKatusillan viereen rakennettu ratasilta on j\xc3\xa4nnev\xc3\xa4leilt\xc3\xa4\xc3\xa4n ja rakennekorkeuksiltaan yhtenev\xc3\xa4inen katusillan kanssa. Se on tyypilt\xc3\xa4\xc3\xa4n j\xc3\xa4nnitetty kotelopalkkisilta ja rakennettu paikallavaluna. Siltaurakoitsija oli Yleinen Insin\xc3\xb6\xc3\xb6ritoimisto Oy. Ratasilta rakennettiin vuonna 1988.'